રહેમાને ૧૯૯૨માં રેકોર્ડિંગ અને મિક્સિંગ સ્ટુડિયો શરૂ કર્યો. તે ભારતનો સૌથી આધુનિક સ્ટુડિયો હતો. શરૂઆતમાં તેણે જિંગલ (ટીવી કે રેડિયો જાહેરખબરમાં ગવાતાં જોડકણાં જેવાં ગીત) કમ્પોઝ કરવાના શરૂ કર્યા. ૧૯૯૨માં મણિરત્નમ જેવા મોટા ગજાના દિગ્દર્શકે તમિલ ફિલ્મ રોજા (જે બાદમાં હિન્દીમાં ડબ થઈને આ જ નામે રિલીઝ થઈ)નું સંગીત બનાવવાનું રહેમાનને સોંપ્યું. પહેલી જ ફિલ્મથી રહેમાન છવાઈ ગયો. તેનું ‘દિલ હૈ છોટા સા’ આજે પણ લોકપ્રિય છે. આ ફિલ્મ માટે રહેમાનને શ્રેષ્ઠ સંગીતકાર તરીકે રાષ્ટ્રીય ફિલ્મ ઍવોર્ડ પણ મળી ગયો. આ પછી રહેમાને દક્ષિણ ભાષાની ફિલ્મોમાં કામ ચાલુ રાખ્યું જેમાંની કેટલીક હિન્દીમાં ડબ થઈને રિલીઝ થઈ. જેમ કે મણિરત્નમની ‘બોમ્બે ‘, એસ. શંકરની પહેલી ફિલ્મ ‘જેન્ટલમેન’. ‘બોમ્બે’માં ‘હમ્મા હમ્મા’ ગીત ખૂબ જ લોકપ્રિય થયું હતું. આ ઉપરાંત ‘તૂ હી રે’ સંગીત રસિયાઓને આજે પણ સાંભળવું ગમે છે. ‘બોમ્બે’નું સંગીત એટલું ચાલ્યું કે તેનાં ગીતોની ૧.૨ કરોડ કોપી આખા વિશ્વભરમાં વેચાઈ.